La Bibia piemontèisa/Testament Vej/Numeri/Numeri 1


Ij nùmer

1

Recensiment ai temp d'Aron e Mosè 

Nosgnor a l'ha parlaje a Mosè ant la Tenda dël Rëscontr ant ël Desert ëd ël Sinai 'l prim di dlë scond meis dlë scond ann dòp che j'Israelita a l'ero surtì da l'Egit. Chiel a l'ha dit: "Fé 'l cont ëd tuta la ciambreja dj'Israelita, conform a soe famije, a le casà dij sò cé, an seguitand ël nùmer ëd tuti ij mas-cc, për testa. Ti e Aron i-j fareve 'l cont conform a soe division da vint agn an su, tuti coj d'Israel che a peulo andé a la guèra. A-i saran con vojàutri ij responsabij ëd le tribù e dle casà conform a soe famije.

Ij censì 

Costi-sì a son ij nòm dj'òm che 'v giutran. Për la tribù 'd Ruben: Elisur fieul ëd Sedeur. Ëd Simeon: Selumiel fieul ëd Surissadai; ëd Giuda: Nasson, fieul d'Aminadab; d'Issacar: Natanael, fieul ëd Suar; ëd Zabulon: Eliab, fieul d'Elon; dij fieuj ëd Giusep për ël branch d'Efraim: Elisama, fieul d'Amiud; travers Manasse: Gamaliel, fieul ëd Fadasur; ëd Beniamin: Abidan, fieul ëd Ghideoni; ëd Dan: Achieser, fieul d'Amisadai; d'Aser: Paghiel, fieul d'Ocran; ëd Gad: Eliasaf, fieul ëd Duel; ëd Neftali: Achira, fieul d'Enan".

Costi-sì a son j'òm sernù ant la comunità. A l'ero tute person-e dle pì autorèivole an minca tribù e cap ëd milen-e d'Israel. 

Për lòn Mosè e Aron a son piasse con lor sta gent designà për nòm. E ant ël prim di dlë scond mèis, convocà tute le cheilà, a l'han fane 'l censiment për famija, conform le casà dij pare, an contand tuta la gent da vint'agn an sù, un-a për un-a, coma che Nosgnor a l'avìa comandaje a Mosè, parèj chiel a l'ha censije ant ël desert ëd ël Sinai. 

An tra ij fieuj 'd Ruben, primnassù d'Israel, conform soe famije e soe casà da part ëd pare, tuti contà për nòm, un për un, tuti ij mas-cc, da vint ann an su, tuti coj che a podìo andé a la guèra, a son stane censì, dla tribù 'd Ruben, 46.500. 

An tra ij fieuj 'd Simeon, conform soe famije e soe casà da part ëd pare, tuti contà për nòm, un për un, tùit ij mas-cc, da vint ann an su, tuti coj che a podìo andé a la guèra, a son stane censì, dla tribù 'd Simeon, 59.300. 

An tra ij fieuj 'd Gad, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Gad, 45.650. 

An tra ij fieuj 'd Giuda, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Giuda, 74.600. 

An tra ij fieuj 'd Issacar, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Issacar, 54.400. 

An tra ij fieuj 'd Zabulon, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Zabulon, 57.400. 

An tra ij fieuj 'd Giusep, e visadì, dël branch d'Efraim, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù d'Efraim, 40.500. E dal branch ëd Manasse, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Manasse, 32.200. 

An tra ij fieuj 'd Beniamin, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Beniamin, 35.400. 

An tra ij fieuj 'd Dan, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Dan, 62.700. 

An tra ij fieuj d'Aser, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù d'Aser, 41.500. 

An tra ij fieuj 'd Neftali, conform soe famije e soe casà da part ëd pare, tuti contà për nòm, da vint ann an su, tuti coj che a podìo andé a la guèra, a son stane censì, dla tribù 'd Neftali, 53.400. 

Costi-si a son coj che a son ëstàit censì da Mosè e Aron, ansema ai dódes cap d'Israel, un për casà dij cé. Parèj che tui i fieuj d'Israel, dont a l'era fasse 'l censiment, conform a soe casà dij cé, da l'età 'd vint ann an su, visadì tui j'òm che n'Israel a podìo andé an guèra, tui coj che a l'ero stàit censì, a son stàit an tut 603.550.

Statù dij Levita 

Ma an tra ij Levita a l'é pa stàit fàit ël censiment ëd soa tribù, Nosgnor a l'ha dije a Mosè: Dla tribù 'd Levi it faras pa 'l censiment, e 'l total it lo giunteras pa a tui j'Israelita; ma it-j daras al Levita 'l soen dël Tabërnàcol dla Testimoniansa, dij tui ij sò asi e utiss, che a sia portà ant ël Tabërnàcol con tui ij sò furniment, a në soagno 'l servissi e a buto camp d'antorn dla Ca. Ant ël moment che 'l Tabërnàcol a dovrà parte, ij Levita a lo dësmontran; parèj 'dcò quand che la Ca dël Signor a dovrà buté camp, a saran ij Levita ch'a lo monteran torna: se cheidun dë strangé a dovèissa avzinesse, che a sia butà a mòrt. 

Ij fieuj d'Israel a pianteran soe tende mincadun an sò campament e davzin a sò drapò, schiera për schiera. Ma ij Levita a pianteran le tende d'antorn ëd la Ca dla Testimoniansa; përparèj che mia flin-a a s'anvischerà pa contra dla comunità dj'Israelita. Ij Levita a l'avran soen ëd l' Abitassion. 

E j'Israelita a son confirmasse an tut, parèj com ël Signor a l'avìa comandaje a Mosè e përparèj a l'han fàit.

Nòte 

Bibia
Testament Vej
Numeri